ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Ιουλίου 1998 σχετικά με την καθιέρωση των οικολογικών κριτηρίων για την απονομή του κοινοτικού οικολογικού σήματος σε πλυντήρια πιάτων [κοινοποιηθείσα υπό τον αριθμό Ε(1998) 2102] (Κείμενο που παρουσιάζει ενδιαφέρον για τον ΕΟΧ) (98/483/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 880/92 του Συμβουλίου, της 23ης Μαρτίου 1992, σχετικά με κοινοτικό σύστημα απονομής οικολογικού σήματος (1), και ιδίως το άρθρο 5 παράγραφος 1 δεύτερο εδάφιο,

Εκτιμώντας:

ότι το άρθρο 5 παράγραφος 1 πρώτο εδάφιο του κανονισμού (ΕΟΚ) αριθ. 880/92 προβλέπει ότι οι προϋποθέσεις απονομής του κοινοτικού οικολογικού σήματος καθορίζονται ανά κατηγορία προϊόντων 7

ότι το άρθρο 10 παράγραφος 2 του κανονισμού (ΕΟΚ) αριθ. 880/92 αναφέρει ότι οι οικολογικές επιδόσεις του προϊόντος αξιολογούνται σε σχέση με τα ειδικά κριτήρια, για τις κατηγορίες προϊόντων 7

ότι, με την απόφαση 93/431/ΕΟΚ (2), η Επιτροπή καθιέρωσε οικολογικά κριτήρια, για την απονομή του κοινοτικού οικολογικού σήματος σε πλυντήρια πιάτων, τα οποία, σύμφωνα με το άρθρο 3, έπαυσαν να ισχύουν στις 30 Ιουνίου 1996 7

ότι είναι σκόπιμο να εκδοθεί νέα απόφαση σχετικά με την καθιέρωση οικολογικών κριτηρίων για την εν λόγω κατηγορία προϊόντων, τα οποία θα ισχύσουν για ένα περαιτέρω χρονικό διάστημα τριών ετών μετά τη λήξη του χρονικού διαστήματος ισχύος των προηγουμένων κριτηρίων, προκειμένου να καταστεί δυνατή η συμμετοχή των κατασκευαστών και εισαγωγέων πλυντηρίων πιάτων στο σύστημα απονομής του κοινοτικού οικολογικού σήματος 7

ότι είναι σκόπιμο να αναθεωρηθούν τα κριτήρια, που καθιερώνονταν με την απόφαση 93/431/ΕΟΚ, ούτως ώστε οι μέθοδοι δοκιμής και η ταξινόμηση σχετικά με την κατανάλωση ενέργειας και τις επιδόσεις πλύσης και στεγνώματος να εκφράζονται κατά τρόπο συνεπή προς την οδηγία 97/17/ΕΚ της Επιτροπής (3), για την εκτέλεση της οδηγίας 92/75/ΕΟΚ του Συμβουλίου (4), για την ένδειξη της κατανάλωσης ενέργειας των οικιακών πλυντηρίων πιάτων και προκειμένου να προσαρμοσθούν οι απαιτήσεις κατανάλωσης ενέργειας και νερού στην τεχνολογική καινοτομία και στις εξελίξεις της αγοράς 7

ότι, σύμφωνα με το άρθρο 6 του κανονισμού (ΕΟΚ) αριθ. 880/92, η Επιτροπή έχει συμβουλευθεί τους κύριους ενδιαφερόμενους κύκλους στο πλαίσιο ενός γνωμοδοτικού σώματος 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της συμβουλευτικής επιτροπής που προβλέπεται στο άρθρο 7 του κανονισμού (ΕΟΚ) αριθ. 880/92,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κατηγορία προϊόντων «πλυντήρια πιάτων» (στο εξής καλούμενη «η κατηγορία προϊόντων») περιλαμβάνει:

- οικιακά πλυντήρια πιάτων συνδεόμενα με το ηλεκτρικό δίκτυο που πωλούνται στο ευρύ κοινό. Εξαιρούνται οι συσκευές που μπορούν να χρησιμοποιούν και άλλες πηγές ενέργειας, όπως συσσωρευτές, ή δεν διαθέτουν εσωτερική πηγή θερμότητας.

Άρθρο 2

Οι περιβαλλοντικές επιδόσεις και η καταλληλότητα χρήσης της κατηγορίας προϊόντων αξιολογούνται σε σχέση με τα ειδικά οικολογικά κριτήρια, που καθορίζονται στο παράρτημα.

Άρθρο 3

Ο ορισμός της κατηγορίας προϊόντων και τα ειδικά οικολογικά κριτήρια για την κατηγορία προϊόντων ισχύουν για τριετές χρονικό διάστημα από την πρώτη ημέρα του μήνα που ακολουθεί την έγκριση των κριτηρίων.

Άρθρο 4

Ο κωδικός αριθμός που χορηγείται για διοικητικούς σκοπούς στην κατηγορία προϊόντων είναι «002».

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 20 Ιουλίου 1998.

Για την Επιτροπή

Ritt BJERREGAARD

Μέλος της Επιτροπής

(1) ΕΕ L 99 της 11. 4. 1992, σ. 1.

(2) ΕΕ L 198 της 7. 8. 1993, σ. 38.

(3) ΕΕ L 118 της 7. 5. 1997, σ. 1.

(4) ΕΕ L 297 της 13. 10. 1992, σ. 16.

ΠΑΡΑΡΤΗΜΑ

ΠΛΑΙΣΙΟ

Προκειμένου να του χορηγηθεί οικολογικό σήμα, το πλυντήριο πιάτων πρέπει να πληροί τα κριτήρια του παρόντος παραρτήματος, τα οποία αποσκοπούν να προωθήσουν:

- μείωση των περιβαλλοντικών ζημιών ή των κινδύνων που σχετίζονται με τη χρήση ενέργειας (άνοδος της θερμοκρασίας του πλανήτη, οξύνιση, εξάντληση μη ανανεώσιμων πόρων), χάρη στη μείωση της κατανάλωσης ενέργειας,

- μείωση των περιβαλλοντικών ζημιών που σχετίζονται με τη χρήση φυσικών πόρων, χάρη στη μείωση της κατανάλωσης νερού,

- μείωση της ρύπανσης των υδάτων, χάρη στη συμβολή σε μειωμένη κατανάλωση απορρυπαντικών.

Επιπλέον, τα κριτήρια ενθαρρύνουν την εφαρμογή βέλτιστης πρακτικής και ενισχύουν την περιβαλλοντική ευαισθητοποίηση των καταναλωτών.

Περαιτέρω, η σήμανση των πλαστικών κατασκευαστικών μερών ενθαρρύνει την ανακύκλωσή τους.

ΒΑΣΙΚΑ ΚΡΙΤΗΡΙΑ

1. Εξοικονόμηση ενέργειας

Τα πλυντήρια πιάτων με θέση για δέκα ή περισσότερα σερβίτσια πρέπει να έχουν δείκτη ενεργειακής απόδοσης μικρότερο από 0,76, όπως ορίζεται στην οδηγία 97/17/ΕΚ, παράρτημα ΙV, με χρήση της ιδίας μεθόδου δοκιμής ΕΝ 50242 και κύκλου προγράμματος που επελέγησαν για την οδηγία 97/17/ΕΚ.

Η συσκευή θα κατατάσσεται, επομένως, στην τάξη ενεργειακής απόδοσης Α ή Β, όπως ορίζεται στην οδηγία 97/17/ΕΚ, παράρτημα ΙV.

Τα πλυντήρια πιάτων με θέση για λιγότερα από δέκα σερβίτσια πρέπει να έχουν δείκτη ενεργειακής απόδοσης μικρότερο από 0,88, όπως ορίζεται στην οδηγία 97/17/ΕΚ, παράρτημα ΙV, με χρήση της ιδίας μεθόδου δοκιμής ΕΝ 50242 και κύκλου προγράμματος που επελέγησαν για την οδηγία 97/17/ΕΚ.

Η συσκευή θα κατατάσσεται επομένως, στην τάξη ενεργειακής απόδοσης Α, Β ή Γ, όπως ορίζεται στην οδηγία 97/17/ΕΚ, παράρτημα ΙV.

2. Εξοικονόμηση νερού

Η κατανάλωση νερού του πλυντηρίου πιάτων [εκφραζόμενη ως W(μετρηθέν)] πρέπει να είναι μικρότερη ή ίση προς το κατώφλι, όπως ορίζεται με την κατωτέρω εξίσωση:

W(μετρηθέν) ≤ 0,6 s + 11,2

όπου:

W(μετρηθέν) = η μετρηθείσα κατανάλωση νερού του πλυντηρίου πιάτων σε λίτρα ανά κύκλο, μέχρι το πρώτο δεκαδικό ψηφίο,

s = ο αριθμός τυποποιημένων θέσεων του πλυντηρίου πιάτων για σερβίτσια.

Η κατανάλωση πρέπει να μετρείται με χρήση της ιδίας μεθόδου δοκιμής ΕΝ 50242 και κύκλου προγράμματος που επελέγησαν για την οδηγία 97/17/ΕΚ.

3. Αποφυγή υπέρμετρης χρήσης απορρυπαντικού

Η συσκευή πρέπει να διαθέτει σαφείς ογκομετρικές ενδείξεις στη θέση του απορρυπαντικού, ώστε ο χρήστης να μπορεί να προσαρμόζει τη χρησιμοποιούμενη ποσότητα απορρυπαντικού, ανάλογα με το είδος και την ποσότητα του φορτίου και τον βαθμό λερώματος [βλέπε επίσης κριτήριο 5.1.ζ)].

ΚΡΙΤΗΡΙΑ ΒΕΛΤΙΣΤΗΣ ΠΡΑΚΤΙΚΗΣ

4. Σχεδιασμός της συσκευής

1. Η συσκευή πρέπει να επιτρέπει στον χρήστη να επιλέγει πρόγραμμα για την πλύση συνήθους φορτίου, με χρήση απορρυπαντικών που αποδίδουν καλύτερα σε θερμοκρασίες κατώτερες των 65 °C, ήτοι 55 ° ή 50 °C.

2. Η συσκευή πρέπει να έχει σαφείς ενδείξεις των κατάλληλων ρυθμίσεων για τα διαθέσιμα προγράμματα (π.χ. σύνηθες, χαμηλή θερμοκρασία, μισό φορτίο, λίγο ή πολύ λερωμένο φορτίο, κ.λπ.).

3. Ενδεχομένως, η συσκευή πρέπει να επιτρέπει την προσαρμογή της δοσολογίας αλάτων ανάλογα με την τοπική σκληρότητα του νερού και πρέπει να διαθέτει δείκτη επαναπλήρωσης των αλάτων.

5. Οδηγίες χρήσης

Η συσκευή πρέπει να πωλείται μαζί, με βιβλίο οδηγιών, το οποίο παρέχει συμβουλές σχετικά με την ορθή περιβαλλοντική χρήση, και ιδιαίτερα:

1. Συστάσεις για τη βέλτιστη χρήση ενέργειας, νερού και προσθέτων (απορρυπαντικού, αλάτων, κ.λπ.) κατά τη λειτουργία της συσκευής, στις οποίες περιλαμβάνονται:

α) οδηγίες για την κατάλληλη εγκατάσταση του πλυντηρίου πιάτων και, εάν η συσκευή διαθέτει δυνατότητα χρήσης ζεστού νερού, συμβουλές για τη χρησιμοποίηση του καλύτερου καυσίμου για θέρμανση νερού οικιακής χρήσης 7

β) συμβουλές για την προσαρμογή της δοσολογίας αλάτων ανάλογα με την τοπική σκληρότητα του νερού, ενδεχομένως 7

γ) σύσταση να χρησιμοποιείται πλήρες φορτίο, όποτε είναι δυνατόν 7

δ) σύσταση να αποφεύγεται η έκπλυση αντικειμένων πριν από την τοποθέτητή τους στο πλυντήριο πιάτων 7

ε) συμβουλές για τη βέλτιστη χρήση της επιλογής έκπλυσης χωρίς στέγνωμα, εάν υπάρχει δυνατότητα 7

στ) συμβουλές σχετικά με τα διαθέσιμα απορρυπαντικά που αποδίδουν καλύτερα σε θερμοκρασίες κατώτερες των 65 °C και προσφέρουν τη δυνατότητα εξοικονόμησης ενέργειας 7

ζ) συμβουλές για την ανάλογη δόση απορρυπαντικού ανάλογα με το είδος και την ποσότητα του φορτίου και τον βαθμό λερώματος (για παράδειγμα: για μισό φορτίο απαιτείται λιγότερο απορρυπαντικό). Πρέπει να γίνεται παραπομπή στις ενδείξεις στη θέση του απορρυπαντικού 7

η) πληροφορίες σχετικά με την κατανάλωση ενέργειας και νερού του πλυντηρίου πιάτων για τα διάφορα προγράμματα, ώστε να είναι σε θέση ο καταναλωτής να επισημαίνει ενδεδειγμένο πρόγραμμα με την ελάχιστη χρήση ενέργειας και νερού 7

θ) σύσταση ότι το πλυντήριο πιάτων δεν πρέπει να μένει στη θέση λειτουργίας, όταν έχει ολοκληρώσει τον κύκλο του, λόγω ενδεχομένων απωλειών ενέργειας στη θέση αναμονής. Το βιβλίο οδηγιών πρέπει να αναφέρει τον χρόνο που απαιτείται για τον ολοκλήρωση των διαθέσιμων προγραμμάτων 7

ι) πληροφορίες σχετικά με τις επιδόσεις πλύσης και στεγνώματος του πλυντηρίου πιάτων, με αναφορά στις τάξεις του σήματος ενέργειας 7

ια) συμβουλές για την κατάλληλη συντήρηση του πλυντηρίου πιάτων, συμπεριλαμβανομένου του τακτικού καθαρισμού των φίλτρων και της αφαίρεσης των εναποθέσεων 7

ιβ) πληροφόρηση ότι, εάν αγνοηθούν τα προαναφερόμενα ζητήματα, μπορεί να υπάρξει υψηλότερη κατανάλωση ενέργειας, νερού ή/και απορρυπαντικού και, άρα, μπορεί να αυξηθεί το κόστος λειτουργίας και τα αποτελέσματα να είναι πενιχρά.

2. Πληροφορίες σχετικά με τα μέρη και τα υλικά του πλυντηρίου πιάτων που είναι επαναχρησιμοποιήσιμα ή/και ανακυκλώσιμα.

3. Σύσταση ότι, όταν απαλλάσσεται από το πλυντήριο πιάτων, οι καταναλωτής πρέπει να ερευνήσει και να ακολουθήσει τον διαθέσιμο τρόπο διαχείρισης αποβλήτων.

6. Ανακύκλωση

Τα πλαστικά μέρη που ζυγίζουν περισσότερο από 50 g πρέπει να φέρουν μόνιμη σήμανση για την αναγνώριση του υλικού, σύμφωνα με το ISO 1043.

Από το κριτήριο αυτό εξαιρούνται πλαστικά υλικά μορφοποιημένα με εξώθηση.

ΚΡΙΤΗΡΙΑ ΕΠΙΔΟΣΕΩΝ

7. Επιδόσεις πλύσης

Το πλυντήριο πιάτων πρέπει να έχει δείκτη επιδόσεων πλύσης μεγαλύτερο από 0,88, όπως ορίζεται στην οδηγία 97/17/ΕΚ, παράρτημα ΙV με χρήση της ιδίας μεθόδου δοκιμής ΕΝ 50242 και κύκλου προγράμματος που επελέγησαν για την οδηγία 97/17/ΕΚ.

Η συσκευή θα κατατάσσεται, επομένως, στην τάξη επιδόσεων πλύσης Α, Β ή Γ, όπως ορίζεται στην οδηγία 97/17/ΕΚ, παράρτημα ΙV.

8. Επιδόσεις στεγνώματος

Το πλυντήριο πρέπει να έχει δείκτη επιδόσεων στεγνώματος μεγαλύτερο από 0,78, όπως ορίζεται στην οδηγία 97/17/ΕΚ, παράρτημα ΙV, με χρήση της ιδίας μεθόδου δοκιμής ΕΝ 50242 και κύκλου προγράμματος που επελέγησαν για την οδηγία 97/17/ΕΚ.

Η συσκευή θα κατατάσσεται, επομένως, στην τάξη επιδόσεων στεγνώματος Α, Β ή Γ, όπως ορίζεται στην οδηγία 97/17/ΕΚ, παράρτημα ΙV.

9. Εκπομπές θορύβου

Ο αερόφερτος θόρυβος από τη συσκευή, μετρούμενος ως ηχητική ισχύς, δεν πρέπει να υπερβαίνει τα 55 dB (Α) για μοντέλα που τοποθετούνται ανεξάρτητα και 51 dB (Α) για ενσωματωμένα μοντέλα.

Η μέτρηση του επιπέδου θορύβου πρέπει να γίνεται σύμφωνα με την οδηγία 86/594/ΕΟΚ του Συμβουλίου (1), με χρήση των προτύπων που προβλέπονται στο πρότυπο ΕΝ 50242.

10. Πληροφορίες για τον θόρυβο

Πληροφορίες σχετικά με το επίπεδο θορύβου του μηχανήματος πρέπει να παρέχονται κατά τρόπο σαφώς ορατό από τον καταναλωτή. Αυτό πρέπει να γίνεται με την ενσωμάτωση των πληροφοριών αυτών στο σήμα ενέργειας για πλυντήρια πιάτων.

Οι πληροφορίες σχετικά με τον θόρυβο πρέπει να μετρώνται σύμφωνα με την οδηγία 86/594/ΕΟΚ, με χρήση των προτύπων που προβλέπονται στο πρότυπο ΕΝ 50242.

ΔΟΚΙΜΕΣ

11. Εργαστήρια δοκιμών

Οι δοκιμές πρέπει να εκτελούνται με δαπάνη του αιτούντος, από εργαστήρια τα οποία πληρούν τις γενικές απαιτήσεις που τονίζονται στα πρότυπα ΕΝ 45001 και τα οποία διαθέτουν εμπειρία στις δοκιμές πλυντηρίων πιάτων.

ΠΛΗΡΟΦΟΡΗΣΗ ΤΩΝ ΚΑΤΑΝΑΛΩΤΩΝ

Το ακόλουθο κείμενο πρέπει να αναγράφεται κατά τρόπο ώστε να είναι σαφώς ορατό από τους καταναλωτές (δίπλα στο σήμα, όποτε είναι δυνατόν).

- Το προϊόν αυτό φέρει το οικολογικό σήμα της Ευρωπαϊκής Ένωσης διότι είναι αποδοτικό στη χρήση ενέργειας και νερού.

- Στο βιβλίο οδηγιών δίδονται συμπληρωματικές πληροφορίες για τον τρόπο ελαχιστοποίησης των περιβαλλοντικών επιπτώσεων.

(1) ΕΕ L 344 της 6. 12. 1986, σ. 24.